**В Ъ Т Р Е Ш Е Н П Р А В И Л Н И К**

**ЗА ДЕЙНОСТТА НА СДРУЖЕНИЕ С НЕСТОПАНСКА ЦЕЛ**

**МЕСТНА ИНИЦИАТИВНА ГРУПА «БОРОВАН - ВРАЦА - ВЪРШЕЦ»**

**І. ОБЩИ РАЗПОРЕДБИ**

**Чл.1. (1)** Настоящият правилник е разработен и приет на основание чл. 25, ал. 1, т. 2 от Закона за юридическите лица с нестопанска цел (ЗЮЛНЦ) и Устава на Сдружение с нестопанска цел „**Местна инициативна група “Борован-Враца-Вършец”**, наричано по-нататък в **“Сдружението”** или **МИГ “Борован-Враца-Вършец”**. В този смисъл той е неделима част и се прилага съвместно с Устава на Сдружението.

**(2)** Правилникът има за цел да регламентира и конкретизира правата, задълженията, правомощията и отговорностите на управителния съвет, изпълнителния директор и другите органи на сдружението, организацията на работата им по вземане на решения, с оглед гарантиране законност и ефективност в управлението на сдружението в съответствие с устава, решенията на Общото събрание, ЗЮЛНЦ и приложимите норми на действащото законодателство в страната.

**(3)** Правилникът определя правилата за реда за осъществяване на общественополезна дейност, набиране и разходване на имуществото на СНЦ „МИГ “Борован-Враца-Вършец”, осъществяващо дейност в обществена полза.

**ІІ. ПРАВИЛА ЗА ОПРЕДЕЛЯНЕ НА ДЕЙНОСТТА**

**Чл.2.** Сдружение с нестопанска цел „**Местна инициативна група “Борован-Враца-Вършец”** се самоопределя като организация за осъществяване на общественополезна дейност по смисъла на чл. 37 - 44 от Закона за юридическите лица с нестопанска цел (ЗЮЛНЦ), създадена като публично-частно партньорство на местно ниво със следния предмет - подпомагане на доброто управление и устойчивото развитие на територията на **община Борован, община Вършец и 22 – те населени места на община Враца (с. Баница, с. Бели извор, с. Веслец, с. Вировско, с. Власатица, с. Върбица, с. Голямо Пещене, с. Горно Пещене, с. Девене, с. Згориград, с. Костелево, с. Лиляче, с. Лютаджик, с. Мало Пещене, с. Мраморен, с. Нефела, с. Оходен, с. Паволче, с. Тишевица, с. Три кладенци, с. Челопек, с. Чирен)**.

**Чл.3.** Целите на Сдружението са определени в чл.7 от Устава на Сдружението.

**Чл.4.** Общественополезната дейност се осъществява за постигане на целите, определени в Устава на СНЦ “МИГ “Борован - Враца - Вършец”, като се използват предвидените в чл.9 на Устава средства.

**ІІІ. УПРАВЛЕНИЕ И ПРЕДСТАВИТЕЛСТВО**

**Чл.5. (1)**. Органите на Сдружението са:

**1.** Общо събрание (ОС)

**2.** Управителен съвет (УС)

**3.** Изпълнителен директор

**4.** Допълнителни помощни органи, създадени по решение на Управителния съвет. Съставът, правомощията и срокът на съществуването им се определя с решението за създаването им.

**Чл.6.** Върховния орган на Сдружението е Общото събрание.

**(1)** Общото събрание на Сдружението взема решения на редовни заседания, които се провеждат най-малко веднъж годишно.

**(2)** Общото събрание се свиква от Управителния съвет по негова инициатива или по искане на една трета от членовете на Сдружението. Ако в последния случай управителния съвет в двуседмичен срок не отправи писмена покана за свикване на общото събрание, то се свиква от съда по седалището на Сдружението по писмено искане на заинтересуваните членове или упълномощено от тях лице.

**(3)** Общото събрание се свиква с писмена поканата до всички членове, която трябва да съдържа дневния ред, датата, часа и мястото за провеждането на общото събрание и по чия инициатива то се свиква.

**(4)** Свикването на Общото събрание става чрез поставяне на поканата по ал. 2 на мястото за обявления в сградата, където се намира офиса на Сдружението и публикуването и на интернет страницата на Сдружението, най-малко 7 (седем) дни преди датата на насрочения ден на заседанието, както и изпращане на писмената покана до членовете на общото събрание на посочен от тях електронен адрес.

 **(5)** Писмените материали, свързани с дневния ред на общото събрание, следва да бъдат на разположение на членовете най - късно до датата на публикуване или изпращане на поканата за свикването на събранието. В поканата се посочва начинът по който е осигурен достъп до всички материали за заседанието.

**(6)** Извънредно Общо събрание може да бъде свикано по реда на предходните алинеи.

**(7)** На заседанието на общото събрание се изготвя списък на присъстващите членове на Сдружението - физически лица, респ. представляващи членовете - юридически лица, или техните пълномощници при условията на чл. 26 от Устава Те удостоверяват присъствието си с подпис, като преди това се легитимират с личната си карта. Списъкът се заверява от председателя и секретаря на общото събрание.

**(8)** Общото събрание е законно, ако присъстват лично или чрез пълномощник повече от половината от всички членове. При липса на кворум събранието се отлага с един час по-късно на същото място и при същия дневен ред и може да се проведе, колкото и членове да се явят.

**(9)** Всеки член на общото събрание има право на един глас, който упражнява лично или чрез пълномощника си при условията на чл. 26 от Устава.

**(10)** За заседанието на общото събрание се води протокол. Той се подписва от председателя и секретаря на събранието. Протоколите се водят и съхраняват според изискванията на закона.

**(11)** Към протоколите се прилага списък на присъстващите, пълномощниците по чл. 26 от Устава на Сдружението и документите, свързани със свикването на общото събрание.

**(12)** Всеки член, присъствал на общото събрание, има право да иска и следи за точното записване в протокола на приетите решения.

**(13)** Всяка година общото събрание приема основните насоки за развитие на сдружението, Програма за осъществяването на дейността му и бюджет.

**(14)** Проектът на документите по ал.12, както и всички материали по обявения дневен ред за провеждане на общо събрание се предоставят на разположение на членовете на сдружението по ред, определен в поканата за свикване на Общото събрание.

**(15)** Всеки член на сдружението може да представи мнения, предложения, препоръки или възражения по проекта на документи, предоставени на всички членове на общото събрание като приложение към поканата за свикването му, до 17.00 часа на последния работен ден, предхождащ провеждането на общото събрание.

**(16)** Мнения, предложения, препоръки или възражения се представят в писмен вид на ел. адрес на сдружението или се връчват лично на Председателя на УС, който от своя страна уведомява членовете на общото събрание за такива и налице ли е основание за отразяването им в проекта на материалите по дневния ред.

**(17)** Решенията на Общото събрание се вземат по реда, предвиден в ЗЮЛНЦ и Устава на Сдружението.

**(18)** Член на общото събрание няма право на глас при решаването на въпроси, отнасящи се до:

1. него, неговия съпруг(а) или роднини по права линия - без ограничения, по съребрена линия - до четвърта степен, или по сватовство - до втора степен включително;

2. юридически лица, в които той е управител или може да наложи или възпрепятства вземането на решения.

**Чл.7** Сдружението се управлява от Управителен съвет.

**Управителен съвет**

**Чл.8 (1)** Членовете на Управителния съвет са 7 (седем) лица, избрани от Общото събрание, които отговарят на изискванията на чл. 34, ал. (3), т. 5 и 6 от Устава на Сдружението. Съответствието на членовете на УС с изискванията на Устава се удостоверява с декларации от физическите лица и от представляващите юридическите лица.

**(2)** Управителният съвет се събира на заседания най-малко веднъж на шест месеца. При необходимост от решаване на неотложни въпроси, Управителният съвет може да се събере извънредно.

**(3)** В заседанията участват членовете на Управителния съвет.

**(4)** Взаседанията на Управителния съвет участва и Изпълнителният директор на сдружението със съвещателен глас.

**(5)** По решение на Управителния съвет на заседанията могат да бъдат канени и други лица, като консултанти, експерти и други, които имат отношение към разглежданите въпроси.

**Чл.9 (1)** Заседанията на управителния съвет се свикват и ръководят от председателя. Председателят е длъжен да свиква заседание на УС при писмено искане на една трета от членовете му. Ако председателят не свика заседание на УС в седмичен срок, то може да се свика от всеки един от заинтересуваните членове на УС. При отсъствие на председателя заседанието се ръководи от друг член на УС.

**(2)** Заседанията на Управителния съвет се провеждат като правило в седалището на Сдружението. По предложение на Председателя на УС те могат да бъдат свикани и проведени и на друго място.

**Чл.10. (1)** За заседанията всички членове на Управителния съвет следва да бъдат уведомени с писмена покана, която съдържа: датата, мястото и часа на заседанието, дневния ред и начина на предоставяне на достъп до материалите за обсъждане. В поканата могат да бъдат посочени и проектите за решения по отделните точки.

 **(2)** Писмената покана следва да бъде изпратена на всички членове на Управителния съвет на електронен адрес или връчена лично. Поканата следва да бъде получена от членовете на УС най-малко 1 (един) ден преди датата на насрочения ден на заседанието.

 **(3)** На заседанията на Управителния съвет се води протокол, който се подписва от председателстващия заседанието и протоколчик.

**Чл.11.** Управителният съвет изготвя проект на Програма за осъществяване на дейността на СНЦ „МИГ “Борован-Враца-Вършец” като изхожда от текущата дейност, резултатите от нея и тенденциите за развитието и подобряването й.

 **Чл.12. (1)** До края на месец февруари всяка година Управителният съвет съставя за изтеклата календарна година годишен финансов отчет и доклад за дейността на Сдружението, който трябва да съдържа:

**1.** съществените дейности, изразходваните за тях средства, връзката им с целите и програмите на организацията и постигнатите резултати;

**2.** размера на безвъзмездно полученото имущество и приходите от другите дейности за набиране на средства;

**3.** вида, размера, стойността и целите на получените и предоставени дарения, както и данни за дарителите;

**4.** финансовия резултат.

**(2)** Докладът се предоставя на разположение на членовете на сдружението в рамките на срока за свикване на годишното Общо събрание.

**(3)** След обсъждане Общото събрание приема Доклада за дейността на Сдружението.

**(4)** До 30 септември на всяка година приетият от Общото събрание годишен доклад и финансов отчет се представя за вписване в Търговски регистър и регистъра на юридическите лица с нестопанска, воден от Агенцията по вписванията.

**Кворум и мнозинство**

**Чл.13. (1)** Заседанията на Управителния съвет са законни, ако присъстват повече от половината от членовете му.

**(2)** Решенията се вземат с обикновено мнозинство, освен в случаите, когато законът или уставът изискват друго мнозинство.

**(3)** Управителният съвет може да взема решения и неприсъствено, ако протоколът е подписан от всичките му членове без забележки и възражения.

**Чл.14. (1)** Сдружението се представлява пред трети лица от Председателя на Управителния съвет и от Изпълнителния директор (съгласно правомощията му предоставени от Управителния съвет), заедно и поотделно.

**(2)** Заместник - председателят на УС представлява сдружението в случаите, в които Председателя на УС отсъства и/или се намира в конфликт на интереси при осъществяване дейността и задълженията си.

**Изпълнителен директор**

**Чл.15. (1)** Непосредственото ръководство и координация на работата на Сдружението се осъществява от Изпълнителен директор.

**(2)** Управлението на изпълнителния директор се възлага с писмен договор от Управителния съвет, подписан от неговия Председател.

**(3)** Правомощията на Изпълнителния директор са определени в Устава и съгласно договора по ал. 2.

**Комисии**

**Чл.16. (1)** За прилагане на Стратегия за Водено от общностите местно развитие на СНЦ „МИГ “Борован-Враца-Вършец”, включително при оценка на получените проектни предложения по стратегията се прилагат изискванията на Закона за управление на средствата от Европейските фондове при споделено управление, Постановление на Министерския съвет за определяне на правила за координация между управляващите органи на програмите и местните инициативни групи и местните инициативни групи за периода 2023-2027 г., Наредбите и указанията на Министерството на земеделието и храните и управляващите органи на финансиращите СВОМР програми.

**(2)** Комисиите за подбор на проектни предложения (КППП/Оценителни комисии) към СВОМР се назначават със заповед, издадена от председателят на Управителния съвет.

**(3)** Работата на комисиите по ал.2 се осъществява по одобрени от Управителния съвет вътрешни правила за функционирането им, в които са определени принципите, изискванията и процедурите за извършване на оценка и подбор на проектни предложения към Стратегия за водено от общностите местно развитие.

**(4)** При невъзможност за изпълнение на задълженията по ал. 2 от председателя на УС на МИГ (*отсъствие, самоотвод при възникване на конфликт на интереси и други обстоятелства, които не позволяват назначаване на КППП*), същата се назначава:

**1.** Отзаместник-председателя на УС *или*

**2.** От Изпълнителния директор на СНЦ “МИГ “Борован - Враца - Вършец”.

**Вътрешна структура и щат**

**Чл.17.** Работата на Изпълнителния директор се подпомага от останалите членове на екипа ангажиран за изпълнение на Стратегия за ВОМР.

**Чл.18. (1)** Щатният и нещатният персонал се състои от експерти и административен персонал и се определя съгласно законови и подзаконови нормативни актове на Министреството на земеделието и храните във връзка с прилагане на интервенциите по подхода ВОМР от Стратегическия план за развитие на земеделието и селските райони за периода 2023-2027 г.

**(2)** Назначаването на щатни служители се осъществява след състезателен подбор на кандидати, който се извършва по ред, определен от Управителния съвет на основата на документи и/или интервюта с кандидати, набрани чрез обява в най-малко една регионална или местна медия, обявени на интернет страница на сдружението, или чрез лични покани.

**(3)** При наличие на повече от трима кандидати за едно място, Управителният съвет назначава временна комисия за подбор на кандидатите.

**(4)** Щатното разписание се подготвя и утвърждава от Управителния съвет на Сдружението.

**Договори и покупки**

**Чл. 19. (1)** Договори с външни за Сдружението фирми, лица и организации могат да се сключват, както следва:

1. За обща сума до 15 000 лева без ДДС - по решение на **Изпълнителния директор.**

2.За обща сума до 30 000 лева без ДДС - с решение на Управителния съвет и в съответствие с изискванията на нормативната уредба в Република България.

**(2)** По реда на ал. 1 се сключват и договори с външни изпълнители за нуждите на Сдружението или във връзка с изпълнението на конкретни проекти, по които Сдружението е страна, освен, ако проектите и договорите по тях не предвиждат друго.

**(3)** Изпълнителният директор периодично предоставя информация за сключени договори с външни изпълнители през Управителния съвет. Регистър на сключените договори с физически и юридически лица се публикува на интернет страницата на Сдружението.

**ІV. ПЛАНИРАНЕ И ФИНАНСИРАНЕ НА ДЕЙНОСТТА**

**Планиране и отчитане на дейността**

**Чл.20. (1)** Общото събрание на Сдружението приема основните насоки и програми за дейността му в съответствие с одобрена Стратегия за водено от общностите местно развитие.

(2) Въз основа на бюджета на одобрената Стратегия за ВОМР, на основните насоки приети от Общото събрание, в съответствие с изискванията на законодателството (законови и подзаконови нормативни актове) за прилагане интервенциите по подхода ВОМР от Стратегическия план за развитие на земеделието и селските райони за периода 2023-2027 г.. и изискванията на УО на финансиращите програми, включени в Стратегията, Управителният съвет подготвя годишен план за дейността на Сдружението и проект за годишен бюджет, който се представя за приемане от Общото събрание.

**(3)** В годишния план за дейността се посочват конкретни задачи, срокове и отговорници.

**(4)** Годишният план за дейността е обвързан с годишния бюджет на Сдружението и годишния бюджет на одобрената Стратегия за ВОМР.

**Чл.21.** Контролът върху изпълнението на плановите задачи се осъществява от Управителния съвет.

**Чл. 22.** Периодичната вътрешна отчетност на щатните служители се осъществява по форми, утвърдени от Изпълнителния директор, изготвяни в съответствие с изискванията на прилагане интервенциите по подхода ВОМР от Стратегическия план за развитие на земеделието и селските райони за периода 2023-2027 г.

**Финансиране, приходи и разходи на Сдружението**

**Чл.23.** Дейността на сдружението се финансира от членски внос, доброволни вноски, субсидии и дарения, средства от програми и проекти, както и приходи от допълнителна стопанска дейност.

**Чл.24. (1)** Годишният членски внос е в размер, определен с решение на Общото събрание, като решението се взема с обикновено мнозинство от присъстващите членове на сдружението;

**(2)** Размерът на членския внос, може да бъде променян само с решение на Общото събрание на Сдружението.

**(3)** Членският внос се внася по банков път в сметката на Сдружението до 30 юни за годината, за която се отнася.

**Чл.24.** Разходите на Сдружението се извършват съгласно бюджета за съответния финансов период, предложен от Управителния съвет и одобрен от Общото събрание. Сдружението разходва имуществото си за посочените в чл. 38 ал. 1 от ЗЮЛНЦ, както и целите посочени в чл.7 на Устава на Сдружение с нестопанска цел МИГ “Борован-Враца-Вършец”.

**Чл.25. (1)** Общото събрание приема годишен бюджет на Сдружението.

 **(2)** Проектът за бюджет на Сдружението се изготвя от Управителния съвет и се предоставя на членовете на Сдружението към материалите по дневния ред за провеждане на редовно годишно общо събрание. След запознаване с Проекто-бюджета членовете на общото събрание могат направят предложения за допълнения или изменения в срок до 17.00 часа на последния работен ден, предхождащ провеждането на общото събрание.

**(3)** Бюджетът на СНЦ „МИГ “Борован-Враца-Вършец”се изпълнява от Управителния съвет.

**(4)** В срок до края на месец февруари всяка година Управителният съвет съставя за изтеклата календарна година годишен финансов отчет и доклад за дейността на Сдружението, съгласно изискванията на ЗЮЛНЦ и Устава.

**(5)** В случаите, когато законът изисква осъществяването на задължителен независим одит, регистрираните одитори се определят от Общото събрание. В случай че Общото събрание не е избрало регистриран одитор до изтичане на календарната година, той се назначава от Управителния съвет.

**(6)** Годишният финансов отчет, отчетът за дейността и докладът на регистрирания одитор, ако такъв се изисква по Закона за счетоводството, се приемат от Управителния съвет, след което се внасят за одобрение Общото събрание на Сдружението.

**(7)** Управителният съвет взема решение за свикване на редовно общо събрание за приемането на изготвените годишен финансов отчет и отчет за дейността за изтеклата календарна година.

**(8)** Годишният доклад за дейността и финансовият отчет на Сдружението се заявяват за обявяване в Търговски регистър и регистър на юридическите лица с нестопанска цел, воден от Агенцията по вписванията, до 30 септември на годината, следваща годината, за която се отнасят и се публикуват на интернет страницата на Сдружението.

**Чл.26.** Разходите, които СНЦ „МИГ “Борован-Враца-Вършец” извършва включват:

**1.** Разходи за осъществяване на функциите на органите на сдружението и изпълнението на правомощията им, включващи:

**а)** разходи за използване и поддръжка на административни помещения, оборудване, движимо имущество;

**б)** разходи за заплащане на трудови възнаграждения на служители, на възнаграждения по граждански договори, осигурителни вноски и други подобни;

**в)** други разходи по осъществяването на организацията и административното управление на дейността на юридическото лице с нестопанска цел, включително разходи по организацията и провеждането на Общо Събрание на сдружението, разходи по организацията и провеждането на заседанията на Управителния съвет, разходи за изпълнение на задачите, възложени на комисиите за подбор на проектни предложения;

**2.** разходи за постигане на целите на сдружението, свързани с осъществяването на основната дейност на СНЦ „МИГ “Борован-Враца-Вършец”**;**

**3.** разходи за осъществяване на допълнителната стопанска дейност на СНЦ „МИГ “Борован-Враца-Вършец”**.**

**Чл.27.** По предложение на Управителния съвет, одобрено от Общото събрание, могат да се формират целеви парични фондове, включително и във валута, за финансиране на отделни дейности и мероприятия за осъществяване целите и задачите на Сдружението, като средствата могат да се набират и от членовете на Сдружението.

**Чл.28.** Сдружението отговаря за поетите задължения до размера на притежаваното от него имущество. То не носи отговорност за имуществените задължения на членовете си.

**V. ВЪТРЕШЕН РЕД И КООРДИНАЦИЯ**

**Деловодство и документооборот**

**Чл.29. (1)** Воденето, съхраняването и картотекирането на документацията на Сдружението се извършва по ред, утвърден с инструкция, изготвена от Изпълнителния директор и одобрена от Управителния съвет;

 **(2)** Всички членове на Сдружението имат достъп до документите.

**Командировки**

**Чл.30.** Командировките в страната и чужбина се извършват в съответствие с Наредбата за командировките. Всички командировки в страната се разрешават от Изпълнителния директор или Председателя на УС или Зам.-председателя на УС.

**VІ. ИМУЩЕСТВО, УПРАВЛЕНИЕ И РАЗПОРЕЖДАНЕ С ИМУЩЕСТВОТО**

**Чл.31.** Имуществото на Сдружението се състои от право на собственост и други вещни права, имуществени вноски, вземания и други права съобразно действащата нормативна уредба.

**(2)** Придобиване и разпореждане с активи на Сдружението се извършва с решения на Управителния съвет и на Изпълнителния директор в рамките на предоставените им пълномощия.

**(3)** Средствата, придобити при разпореждане с дълготрайните активи на Сдружението се използват единствено за целите на Сдружението.

**(4)** Отчетността по отношение на активите на Сдружението се извършва съобразно разпоредбите на Закона за счетоводството и други нормативни актове отнасящи се до управлението на юридическите лица с нестопанска цел.

**Чл.32.** Имуществените вноски и членския внос на членовете се определят по вид и размер от Общото събрание, което посочва в решението си начина и срока на внасянето им.

**Чл.33.** При приключване на годишния баланс със загуба общото събрание може да вземе решение, с квалифицирано мнозинство 2/3 от присъстващите, за внасяне на допълнителни вноски от членовете за покриването на загубата.

**Чл.34. (1)** Сдружението може безвъзмездно да разходва имуществото и да осъществява дейността на сочена за постигане на целите, определени в Устава на СНЦ „МИГ “Борован-Враца-Вършец”.

**(2)** Подборът на лицата и начинът на тяхното подпомагане от Сдружението, се извършват в зависимост от целта и финансовите възможности на Сдружението и правилата за осъществяване на дейността. Информацията за реда, по който се извършва подборът, е общодостъпна и се вписва в централния регистър.

**(3)** За безвъзмездно разходване на имуществото на Сдружението е необходимо мотивирано решение, взето от Общото събрание на Сдружението с мнозинство 2/3 от всички негови членове, когато е в полза на:

1. лица от състава на другите му органи и техните съпрузи, роднините им по права линия - без ограничение, по съребрена линия - до четвърта степен, или по сватовство - до втора степен включително;

2. лица, били в състава на управителните му органи до 2 години преди датата на вземане на решението;

3. юридически лица, финансирали организацията до 3 години преди датата на вземане на решение;

4. юридически лица, в които посочените лица в т. 1 и 2 са управители или могат да наложат или възпрепятстват вземането на решения;

5. политически партии, в ръководните и контролните органи на които участват членове на ръководни и контролни органи на юридическите лица с нестопанска цел.

**VІІ. ЗАКЛЮЧИТЕЛНИ РАЗПОРЕДБИ**

§ 1. Настоящият Правилник влиза в сила след приемането му от Общото събрание на Сдружението и е задължителен за всички негови членове.

§ 2. Промени в законодателството, които отменят или изменят разпоредби на Правилника не водят до недействителност или нищожност на целия Правилник.

§ 3. При промени в законодателството, на първото заседание на Управителния съвет се подготвя проект за изменение и допълнение на Правилника.

§ 4. Правилникът е приет от общо събрание на Сдружението на .....................2023 г

**ПРЕДСЕДАТЕЛ НА ОБЩОТО СЕКРЕТАР НА ОБЩОТО**

**СЪБРАНИЕ: СЪБРАНИЕ:**

 **/** **……………….. / /……………………/**

 **…………………….. …………*…*……………**